MESTSKÁ ČASŤ BRATISLAVA-NOVÉ MESTO 

Materiál na zasadnutie
Miestneho zastupiteľstva
16. 12. 2016

INFORMÁCIA

o vyhodnotení Kultúrneho leta 2016 v mestskej časti Bratislava-Nové Mesto
- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Spracovateľ:                                                                                             Materiál obsahuje:
Ing. Tomáš Hanulík                                                                                  Informáciu
vedúci útvaru komunikácie, kultúry
športu, mládeže a voľného času				 

DECEMBER 2016
INFORMÁCIA
o vyhodnotení Kultúrneho leta 2016 v mestskej časti Bratislava - Nové Mesto

Kultúrne leto v Novom Meste uzavrelo tento rok už svoju 25. kapitolu. Každoročnou ambíciou organizátorov je zostaviť taký program Kultúrneho leta v Novom Mesta, ktorý by zodpovedal požiadavkám na kultúrne, športové vyžitie a zábavu čo najširšej skupiny obyvateľov. 
Osvedčené formáty si v uplynulých rokoch našli množstvo fanúšikov, ich ponuku sa preto snažíme z roka na rok skvalitňovať. Popri nich sa však do scenára Kultúrneho leta v Novom Meste snažíme zapracovať aj novinky, ktoré by pritiahli záujem ďalších skupín obyvateľov. Rovnako sa využívame aj nové formy propagácie, prostredníctvom ktorých sa snažíme pozvánky a informácie o podujatiach dostať k čo najviac adresátom. 
Vzhľadom na vysokú kvalitu väčšiny vystúpení, spätnú väzbu od samotných divákov a samotnú vysokú návštevnosť podujatí možno Kultúrne leto 2016 v Novom Meste hodnotiť ako úspešné. 

Propagácia
Na propagáciu Kultúrneho leta 2016 v Novom Meste a jeho podujatí sme využili všetky osvedčené komunikačné prostriedky:
-	pozvánky a podrobný program letných podujatí v mesačníku mestskej časti Hlas Nového Mesta,
-	internetová stránka mestskej časti www.banm.sk,
-	na sociálnej sieti Facebook – špeciálna stránka Kultúrne leto v Novom Meste, stránka mestskej časti, špeciálne stránky Letná joga na Kuchajde, Letné kino na Kuchajde
-	letáky distribuované do domácností v mestskej časti, 
-	plagáty a veľkoplošné bannery, ktoré informovali o programe Kultúrneho leta 2016,
-	pozvánky a reportáže z podujatí Kultúrneho leta 2016, ktoré vysielala TV Bratislava, s ktorou mestská časť spolupracuje,
-	tlačové správy miestneho úradu,
-	inzercia v Bratislavských novinách,
-	v prípade, že súčasťou akcií bol aj detský/rodinný program, informovali sme verejnosť aj v spolupráci so špecializovaným portálom www.sdetmi.com.

O podujatiach Kultúrneho leta 2016 v Novom Meste sme tento rok informovali aj v spolupráci s Rádiom Viva Metropol, ktoré pravidelne vysielalo pozvánky (spoty) na akcie Kultúrneho leta od júna do septembra

Otvorenie Kultúrneho leta 2016
Kultúrne leto 2016 v Novom Meste otvorila mestská časť tento rok v sobotu 25. júna. Dejiskom podujatia bol tradične areál prírodného kúpaliska Kuchajda, 
Celodenná akcia bola rozdelená do dvoch blokov. Dopoludnie bolo venované súťažiam a zábave pre celú rodinu. Program vyplnil projekt STREDOVEK NAŽIVO s dobovými tradíciami a ukážkami. 
Hlavný program sa začal o 15.00 hod. a ani tento raz nechýbali známe mená. Najväčším ťahákom bolo vystúpenie populárnej slovenskej speváčky MÁRIE  ČÍROVEJ, vokálnej kapely FRAGILE a funky skupiny FUNKIEZ. 
V programe si prišli na svoje aj milovníci ľudovej hudby („11“ Z IVANKY). Divákom opäť predviedli svoj talent aj žiaci z našich základných škôl. Deťom bolo venované aj divadelné predstavenie (VEĽKÍ HERCI MALÝM DEŤOM) a tombola. Fanúšikovia country si prišli na svoje pri tradičnej vatre, kde vystúpila kapela OUKEY. Nechýbala pôsobivá ohňová šou a na záver ohňostroj.
Na Otvorení Kultúrneho leta 2016 v Novom Meste navštívilo Kuchajdu počas celého dňa viac ako 3000 ľudí. 

Novomestská promenáda
Aj tento rok si v kalendári podujatí našli svoje miesto promenádne dychové koncerty v parku na Račianskom mýte. V júli vystúpila dychová hudba VESELÁ MUZIKA ZO STUPAVY, v auguste GRINAVANKA. Vystúpenia dychových súborov si prišlo pozrieť viac ako sto divákov. 

Sobotné koncerty na Kuchajde 
Pravidelný formát obľúbených sobotných koncertov bol súčasťou Kultúrneho leta v Novom Meste aj tento rok. Snahou bolo zachovanie multižánrovosti a tým pádom uspokojenia vkusu čo najširšej skupiny ľudí, v amfiteátri počas letných sobôt vystúpili predstavitelia rôznych hudobných žánrov od rocku, swingu, popu až po hip-hop či counry. Počas augusta dostali priestor revivalové skupiny, vďaka čomu mohli na Kuchajde odznieť hity viacerých legiend: ABBA, Elán, či Michal David. 

V júli a auguste postupne vystúpili: 
2. júl  WALTER SCHNITZELSSON (rock'n'roll)
9. júl  MARTIN JAKUBEC (šlágre)
16. júl  DIXIELANDOVÝ FESTIVAL - (swing)
23. júl BEKIM (hip-hop)
30. júl OUKEY (country)
6. august ABBA revival (pop, disco)
13. august  KUŠTÁROVCI  (evergreeny)
20. august  MICHAL DAVID revival (pop, disco)
27. august  ELÁN revival – Pavúci (rock, pop rock)

V septembri sme v spolupráci s projektom Tanec v meste (tanečné centrum KTC) ponúkli aj hudobno-tanečný formát TANČIAREŇ NA KUCHAJDE (sobotná škola tanca a tanečná zábava), ktorí pritiahol viacero Novomešťanov. 

Tanečné kultúrne leto
TANEČNÉ KULTÚRNE LETO 2016 sa konalo tradične v Stredisku kultúry na Vajnorskej 21. Tanečné soboty boli dramaturgicky organizované ako „Čaje o piatej“ pri živej hudbe. Priemerná návštevnosť bola zhruba 100 ľudí. 

Letné kino na Kuchajde 
LETNÉ KINO aj tento rok potvrdilo, že ide o jeden z ťažiskových a najnavštevovanejších projektov Kultúrneho leta v Novom Meste. Premietalo sa tradične v stredu a sobotu (v júli od 21:30 hod., v auguste od 20:30 hod. z dôvodu skoršieho stmievania sa). 
Diváci si opäť vyberali film sami – hlasovaním na stránke kino.nakuchajde.sk, pričom v ponuke boli vždy tri filmy. Priemerná návšteva Letného kina na Kuchajde bola 500 divákov na jedno premietanie. Film Dánske dievča si prišla pozrieť rekordná návšteva: 1200 divákov.
Filmové hity v Letnom kine na Kuchajde si fanúšikovia kinematografie mohli vychutnať už šiesty rok po sebe – tento rok aj vďaka finančnej podpore spoločnosti Trigranit.

Športové a pohybové aktivity
Športové a pohybové aktivity v rámci Kultúrneho leta v Novom Meste boli ako už tradične sústredené na Kuchajde. 
Dvakrát do týždňa (pondelok + streda podvečer) si návštevníci mohli zacvičiť na čerstvom vzduchu jogu. LETNÁ JOGA NA KUCHAJDE sa konala už šiesty rok po sebe a záujem o ňu z roka na rok rastie. 
Pokračovala aj spoluprácu s Bootcamp Slovakia, v rámci ktorej mestská časť opäť pripravila pre verejnosť bezplatné unikátne FITNESS tréningy, zamerané na spaľovanie tuku, formovanie postavy, rozvoj sily, posilňovanie svalov, kostí a kĺbov a mobilitu. Cvičilo sa dvakrát týždenne (pondelok + streda večer) pod dohľadom trénerov Bootcamp Slovakia.
V sobotu 27. augusta mestská časť Bratislava – Nové Mesto zorganizovala ŠPORTOVÝ DEŇ NA KUCHAJDE, celodenný program plný pohybu a súťaží pre celú rodinu. V areáli Kuchajdy sa do množstva športových disciplín (cvičenie jogy, Cross Up! tréning, turnaje a súťaže vo futbale, streetballe, beach volleyballe, či beach tenise) zapojili desiatky Novomešťanov.
 
Záver Kultúrneho leta 2016
Sériu letných kultúrnych a športových podujatí uzavrel prvý septembrový víkend tradičný ZÁVER KULTÚRNEHO LETA 2016 V NOVOM MESTE.
Ešte pred samotným záverom – v piatok 9. septembra – sa v spolupráci s Farnosťou Kráľovnej rodiny na Teplickej ulici konal piaty ročník NOVOMESTSKÉHO VINOBRANIA. Program štartoval na Kuchajde, nechýbalo tradičné viazanie hroznového venca, vystúpenie ľudovej hudby ani slávnostný sprievod ku kostolu na Teplickej, kde dostala úroda symbolické požehnanie. 
Na druhý deň – v sobotu 10. septembra – sa konal samotný Záver Kultúrneho leta 2016 v Novom Meste. Celodenný program na Kuchajde sa začal už o 10.00 h. Dopoludňajší súťažný a zábavný program bol venovaný deťom a rodinám (Stredovek naživo, detské atrakcie, súťaže, tvorivé dielne). Popoludňajší hlavný kultúrny program sa začal o 15.00 h a jeho vrcholom bolo vystúpenie českej legendy HELENY VONDRÁČKOVEJ, IGORA KMEŤA, ROBA OPATOVSKÉHO a ANDREY ZIMÁNYIOVEJ. Priestor, samozrejme, dostala aj ľudová hudba (STUPAVANKA, STROMOVKA), či tanečné vystúpenie (KTC Bratislava – Tanec v meste). Detskú časť hlavného programu vyplnilo predstavenie KIKI a RIKI a detská tombola. Program vyvrcholil ohňovou šou, vartou s country kapelou a laserovou šou. 
Na Záver Kultúrneho leta 2016 v Novom Meste navštívilo Kuchajdu počas celého dňa vyše 3000 ľudí.